משעמד הגבאי על דעתו והכולל לא סולק, החלה שורת עימותים, לפעמים אלימים, בין קבוצת האברכים הברסלבים לבין תושבי השכונה. דוגמאות להתנגדות היו הגעת קבוצות מעורבות של תושבים חילונים, כולל נשים, אל מתחם התפילה קרוב לזמני תפילה, קיום שיעורים מעורבים בין גברים ונשים. הגבאי טען שמתנגדיו הסיתו בשכונה ובאמצעות האינטרנט נגדו ונגד האברכים וריתכו את שערי המקום כדי למנוע כניסתם או יציאתם של אנשים. האברכים הברסלבים התלוננו על שאנשי השכונה שיסו בהם כלבים (לא נמצאו לכך כל תימוכין). מאידך, שניים מהאברכים הברסלבים נעצרו בגין הפעלת אלימות כלפי התושבים החילוניים. כאמור, אנשי השכונה התלוננו גם כי האברכים הכו אותם, קיללו אותם, מנעו מהם להיכנס לבית הכנסת וניסו להחזיר נערים בתשובה. הגבאי התלונן פעמים רבות נגד דמויות המזוהות עם מתנגדיו על הנזקים שנגרמו לבניין ועל העוול שנעשה לקומץ המתפללים הוותיקים בו. רבות מהטענות לא ניתנות לאימות בגלל היעדר גורמים אובייקטיביים בנושא. טענתם העיקרית של תושבי השכונה הייתה כי הקמת הכולל היא חלק ממהלך רחב (המתקיים בשכונות אחרות בארץ) ליישב אוכלוסייה חרדית מסביב ל"כולל" (הלא חוקי) וכך לגרום להדרת רגלי החילוניים מהשכונה.
גורמים ארציים נכנסים לפרשה.
אף על פי שפרשת רוממה הישנה לא קיבלה הרבה תשומת לב בעיתונות הארצית, היא משכה אנשי ציבור, בעיקר מהציבור החילוני, שבאו למחות על האירועים, בהם ירון ידען, שהגיע כדי להרצות מול מתנגדי הכולל, חה"כ חיים אורון והיו"ר של מפלגת מרצ, יוסי ביילין. העניין הגיע אף לדיון בוועדת הפנים של הכנסת. הופעתו של ידען, יוצא בשאלה שהתפרסם בפעולותיו נגד חרדים בבני ברק ובמאה שערים, היה איתות למלחמה נגד קיום הישיבה ברוממה הישנה.
עמותת רוממה הישנה הגישה גם עתירה לסילוק ה"כולל" מהמבנה ופעלה במישור הציבורי, התקשורתי והמשפטי. בהליך המשפטי יוצגה העמותה, בין היתר, על ידי המרכז לפלורליזם יהודי, הנחשב כחלק מתנועת היהדות רפורמית בישראל ועל ידי עוה"ד שי דנה ועוה"ד שלמה סנדרוביץ.
עמדתה הרשמית של עיריית חיפה הייתה כי לישיבת "ממעמקים" לא הייתה זכות להקים "כולל" בין כותלי בית הכנסת ללא בקשת אישור מהרשות המקומית. הנימוק המשפטי לכך, הוא כי ייעודו התכנוני של בית הכנסת הוא לתפילה בלבד ואילו ייעודו התכנוני של כולל הוא ללימודים ומאחר ולא ניתן לשנות ייעוד ללא היתר, הקמת הכולל החרדי במקום, אינה חוקית.
תוצאות המאבק.
תושבי השכונה החלו בהליך משפטי להעביר לידיהם את ניהול בית-הכנסת "מאיר". הם הגישו בקשה להקצאה של המבנה לטובת עמותת רוממה הישנה (עמותת תושבי השכונה), במקום עמותת בית הכנסת שהוקמה בשנות השמונים. לאחר שחברי "ממעמקים" נואשו מהניסיון להכות שורשים בשכונה באמצעות הכולל, הם נטשו אותה, בתום תקופות השכירות של דירותיהם.
אסטנה (אופניים)
קבוצת אסטנה (Astana) היא קבוצת רכיבה מקצוענית, השייכת לסבב המקצועני של איגוד האופניים הבינלאומי. לקבוצה ניתנת חסות של מועדון הספורט אסטנה, שהוא למעשה אוסף חברות השייכות לממשלת קזחסטן ונקראת על שם עיר הבירה אסטנה (מאז 2019 נור-סולטן).
היסטוריה.
שותפות בקבוצת ליברטי סיגורוס.
אסטנה החלה לתת חסות לקבוצת רכיבה בעונת 2006, ונכנסה למעשה בנעלי הקבוצה הספרדית ליברטי סגורוס, בה רכב הרוכב הקזחי הבולט, אלכסנדר וינוקורוב. הקבוצה הספרדית הייתה מעורבת בפרשת אימרוץ גדולה, פרשת מבצע פוארטו, ונותנת החסות הראשית, חברת הביטוח ליברטי סגורוס, החלה לסגת מן החוזים. קבוצת חברות קזחיות התארגנו בעידוד הממשל הקזחי לקבוצה שנקראה "אסטנה" - כשם בירת קזחסטן, וזו הפכה לנותנת החסות הראשית לקבוצה, ובמחצית השנייה של עונת 2006 ניצח וינוקורוב במרוץ הוואלטה אספניה.
הקמת קבוצה חדשה.
בתחילה, רצו נותני החסות לרכוש את רישיונה של קבוצת ליברטי סגורוס למתן חסות עבור קבוצת רכיבה מסבב הפרו טור. אך מנולו סאיז, מנהלה הספורטיבי הדומיננטי של הקבוצה, שהיה בעל הרישיון, סירב למכור וכתוצאה מכך הגיש נותן החסות בקשה להקמת קבוצה חדשה. בסיסה של הקבוצה החדשה שנוצרה היה בשווייץ, כשווינוקורוב היה הרוכב המרכזי בקבוצה ומארק ביבר היה מנהלה הספורטיבי.
איגוד האופניים הבינלאומי הודיע לנותן החסות כי לא יקבל רישיון לעונת 2007. מארגני הגרנד טורס הודיעו כי קבוצת אסטנה תזומן למרוצים אלו, ללא קשר לאי קבלת הרישיון. ב-20 בדצמבר 2006 הודיע האיגוד כי קבוצת אסטנה תקבל רישיון לארבע שנים.
פסילתו של וינוקורוב ופרישה מטור דה פראנס 2007.
לאחר שבדמו של וינוקורוב נמצאו עקבות של עירוי דם, קיבלה הקבוצה הזדמנות לצאת ממרוץ הטור דה פראנס מבלי שיבדקו שאר הרוכבים. הקבוצה ניצלה את ההזדמנות ופרשה מהמרוץ.
לאחר שאושר כי גם המבחנה השנייה נבדקה ונמצאה חיובית, הודיעה קבוצת אסטנה כי וינוקורוב פוטר והורחק מהקבוצה.
לאחר פרשיית הסמים ב 2007, החליטו נותני החסות להחליף את המנהל הספורטיבי של הקבוצה ובמקומו מונה יוהאן ברויינל, מי שהיה מנהלה של קבוצת רשות הדואר האמריקנית וקבוצת דיסקברי. ברויינל קיבל יד חופשית בניהול הקבוצה ולכן הביא איתו מספר רוכבים מקבוצת דיסקברי לרבות מנצח הטור דה פראנס, אלברטו קונטדור ומי שסיים שלישי, לוי ליפהיימר.
ברויינל הכניס לקבוצה גם מערכת בקרה למניעת שימוש בסמים, שיטה שנוסתה בקבוצת CSC. ברויינל השלים את המעבר מדיסקברי לאסטנה בכך שהביא (כנותנות חסות) גם את יצרנית האופניים טרק ואת יצרנית החלקים סראם (sram).
בפברואר 2008 הודיעו מארגני הטור דה פראנס כי אסטנה לא תשתתף בטור עקב מעורבותה בפרשת פוארטו ובפרשת הסימום ב-2007. משמעות ההחלטה הייתה כי אלברטו קונטדור, מנצח הטור בשנת 2007 לא יכול היה להגן על תוארו. ב-1 ביוני באותה שנה ניצח קונטדור בג'ירו ד'איטליה ומאוחר יותר באותה שנה, בספטמבר 2008 ניצח קונטדור גם בוואלטה אספניה.
בספטמבר 2008 הודיעה הקבוצה כי לאנס ארמסטרונג, שניצח בטור דה פראנס 7 פעמים, חוזר מפרישתו וירכב בקבוצה בעונת 2009. המרוץ הראשון שארמסטרונג רכב בו היה הטור של אוסטרליה. בנוסף, רכב ארמסטרונג במספר מרוצים כדי להתכונן לטור דה פראנס. ארמסטרונג לא קיבל משכורת או בונוסים וחלק את מעמד הקפטן עם קונטדור, במטרה להעלות את המודעות למלחמה בסרטן.
בשנה זו רכבו בשורות הקבוצה ארבעה מבכירי רוכבי מרוצי הקטעים בעולם באותה עת: ארמסטרונג, קונטדור, ליפהיימר וקלודן. במקביל, הקבוצה שימשה כחממה לרוכבים קזחיים צעירים ומתוך 30 רוכבים בסגל הקבוצה, עשרה היו מקזחסטן. בקבוצה היה חבר גם הרוכב הבכיר ירוסלב פופוביץ', ורוכבים צעירים כישרוניים נוספים כדוגמת יאנז ברייקוביץ'.
עונת 2009 האירה פנים לקבוצת אסטנה במישור המקצועי: ניצחונות במספר מרוצים חד יומיים וטורים קצרים כגון וואלטה קסטיליה ולאון העמידו את הקבוצה באור הזרקורים. בטור דה פראנס בלטה אסטנה כשניהלה את הדבוקה במספר שלבים, ניצחה בתחרות הקבוצות, במרוץ הקבוצתי נגד השעון והעמידה שני רוכבים, קונטדור וארמסטרונג, בשלישייה המנצחת, הישג נדיר. במישור הכלכלי הודיעה אסטנה כי עקב המשבר הכלכלי העולמי והשפעתו על קזחסטן היא חווה קשיים כלכליים.
עם שובו של וינוקורוב מעונש ההשעיה בסוף עונת 2009, חל קרע בינו ובין המנהל הספורטיבי, יוהאן ברוינל. ברוינל הקים יחד עם ארמסטרונג את קבוצת רדיושק וכל רוכביה הבכירים של הקבוצה, למעט קונטדור ווינוקורוב, עברו עם ברוינל וארמסטרונג לקבוצת רדיושק. אסטנה גייסה מספר רוכבים ספרדים כדי שיסייעו לקונטדור להתמודד בטור דה פראנס. למרות החלשותה המשמעותית הצליחה הקבוצה לזכות בהישגים נכבדים ב-2010. קונטדור ניצח בטור דה פראנס של 2010 ובמספר מרוצי קטעים, ביניהם גם פריז - ניס ווינוקורוב ניצח במרוץ החד-יומי החשוב, לייז'–בסטון–לייז'.
בתום עונת 2010 עזב קונטדור את הקבוצה. רוכבי הקבוצה ניצחו במהלך העונה בקטעים בודדים במרוצי קטעים. רוכב הקבוצה, הצ'כי רומן קרויציגר, ניצח בקטגוריית הרוכב הצעיר בג'ירו ד'איטליה של 2011.
בטור דה פראנס בשנת 2014, ניצח רוכב הקבוצה, וינצ'נצו ניבאלי.
פרמייר טק.
החל מ-2021 נכנסה חברת פרמייר טק הקנדית כספונסר המסחרי הראשי של הקבוצה, מה שגרם לשינוי שם הקבוצה לראשונה מזה 9 שנים ל"אסטנה-פרמייר טק".
ראדק סירל
מלחמת הערים
דגל אש&quot;ף
סיזר מילאן
סיזר מילאן (בספרדית: César Millán Favela, נהגה בספרדית "ססר מִיַאן פבלה"; נולד ב-27 באוגוסט 1969), הידוע בכינוי "הלוחש לכלבים", הוא מאמן כלבים. הוא מגדיר עצמו "משקם כלבים, ומאמן בני אדם". מילאן ידוע בעיקר בזכות תוכניתו "הלוחש לכלבים", המשודרת זה העונה השמינית בערוץ נשיונל ג'יאוגרפיק שבארצות הברית וגם בישראל (בעבר שודרו חלק מעונות התוכנית בערוץ הראשון בישראל), בערוץ BIO באוסטרליה, בערוץ Sky 3 בבריטניה ובערוצים אחרים ברחבי העולם.
מילאן כתב כמה ספרי ייעוץ לאימון כלבים ולשליטה בהם: "הדרך של סיזר" (Cesar's Way), "היה מנהיג הלהקה" (Be the Pack Leader) והספר "הלוחש לכלבים" (Dog Whisperer), שאף פורסם בישראל.
במרץ 2006 העניק האיגוד הבינלאומי למומחי הכלבים (International Association of Canine Professionals) למילאן ולאשתו, אילוסיון וילסון מילאן, חברוּת של כבוד באיגוד.
"שיקום כלבים" הוא תחום ההתמקצעות המרכזי של מילאן. דרך השיקום של מילאן מאופיינת בהתערבות בחיי היום-יום של בעל הכלב תוך הדגמה להשתלטות על הכלב במצבי אמת.